**Предлози за Дополни/Корекции на Предлог Законот за Акцизи**

**(од проф. д-р Златко Арсов)**

**Предмет: Предлог Закон за Акцизи**

**Почитувани,**

Како прво сакам да ја пофалам работната група која го изработила предлог Законот за акцизи и истиот го адаптирала согласно современтите трендови на стопанисување.

Иако не е моја струка би сакал да изразам особена пофалба кон РБ која го подготвувала текстот на законот како и МФ што патничките автомобили излегуваат од рамките на акцизните стоки. Конечно веќе, еден еден тежок рецидив од времето на социјализмот каде патничките автомобили се сметаа за луксуз е отфрлен.

Но, да се вратиме на тутунските производи.

со цел да Преглог Законот за акцизи да се подобри ги предлагам следните измени и дополни по одредени членови:

Членот 6 кој гласи:

## Член 6

## Однос спрема други закони

1. За сите прашања што не се уредени со овој закон, се применуваат одредбите од Законот за даночната постапка и Законот за општата управна постапка.
2. За сите прашања на увоз и извоз на акцизни добра кои не се уредени со овој закон, се применуваат одредбите од Царинскиот закон.

**Точка 1 да се дополни и да гласи:**

1. За сите прашања што не се уредени со овој закон, се применуваат одредбите од Законот за даночната постапка, Законот за општата управна постапка, Законот за тутун, тутунски и сродни производи (кој е во фаза на донесување или постоечкиот Закон за тутун и тутунски производи) и Законот за вино.

**Образложение:** Проблематиката со тутунските и сродни производи детално е образложена во важечкиот Закон за тутун и тутунски производи како и во Законот за тутун, тутунски и сродни производи кој е во крајна фаза на донесување. Неговото потенцирање во овој член би била добра поддршка на Законот за акцизи. Истото важи и за Законот за вино.

**Дополна на член**

Член 48

Други акцизни ослободувања

После ставот 4 да се стави став 5 кој би гласел:

(5) Акциза на тутун и тутунски и сродни производи не се плаќа за:

 Зелени делови од тутунското растение, необработен или обработен тутун, производи од тутун и сродни производи наменети за саемски манифестации, трговски изложби и презентации.

Останататите ставови се поместуваат подолу за еден број.

Образложение: Македонија е голем производител на тутун и тутунски производи и повремено се одржуваат саемски манифестации од областа на тутунот. Акцизите за тутунски прозводи наменети за изложба на саемски манифестации преставуваат пречка за излагачите. Тие се мали количества и не може предизвикаат некои пореметувања на пазарот.

**Промена на член 79 кој гласи:**

## Член 79

## Пури и цигарилоси

1. За потребите на овој закон, под пури или цигарилоси се подразбираат свитоци од тутун наменети за пушење кои, според нивните својства и нормалните очекувања на потрошувачите, се исклучително наменети за пушење ако се:
2. свитоци од тутун со надворешна обвивка од природен тутун,
3. свитоци од тутун со полнење од мешавина на парчиња и со надворешна обвивка во природна боја на пура, од реконструиран тутун, која целосно го покрива производот, вклучувајќи го и филтерот но не и врвот во случај на пури со заострен врв, каде што тежината по парче, не вклучувајќи го филтерот и додатокот за уста, не е полесна од 2,3 грама и потешка од 10 грама, а обемот на најмалку една третина од должината не е помал од 34 мм.
4. Производите кои делумно содржат материи кои не се тутун, и ги исполнуваат критериумите од став (1) од овој член се сметаат за пури или цигарилоси.

Во членот 79 не се прави разлика помеѓу пури и цигарилоси. Овие два тутунски производи се поистоветуваат што од тутунски аспект не е исправно. Пурата е поскап и најчесто рачно изработен производ, додека цигарилосот најчесто е машински изработен производ со понизок квалитет и има пониска цена.

Според тоа како дефиниција што се пури, а што се цигарилоси се предлага следната дефиниција која е инкорпорирана и во предлог Законот за тутун тутунски и сродни производи. Членот 79 да гласи:

## Член 79

## Пури и цигарилоси

(1) За потребите на овој закон, под пури или цигарилоси се:

**Пури** се свитоци од тутун наменети за пушење, со една обвивка или со внатрешна и надворешна обвивка, кои се:

 - направени исклучиво од природен тутун,

 - со надворешна обвивка од природен тутун или

 - свитоци на тутун со иситнето мешано полнење и со надворешна обвивка со кафена боја во сите нијанси, изработена од реконституиран тутун. Единечна маса не е помала од 2,3 g и не е поголема од 10 g, а обемот на производот најмалку на една третина од должината не е помал од 34 mm. Тежината по парче е просечната тежина на 1000 парчиња.

**Цигарилоси** се свитоци од тутун наменети за пушење, со една обвивка, кои се:

- направени исклучиво од природен тутун или

- свитоци на тутун со иситнето мешано полнење и со надворешна обвивка со кафена боја во сите нијанси изработена од реконституиран тутун, која целосно го опфаќа производот, вклучувајќи, каде што е соодветно и филтерот, но не го обвива усникот (чибук) кај цигарилосите со усник (чибук). Единечна маса без филтерот или усникот, не е помала од 1,2 g и не е поголема од 2,3 g и кај кои обемот на производот е поголем од 5 mm, а е помал од 34 mm. Тежината по парче е просечната тежина на 1000 парчиња без филтер и додаток за во уста.

Во членот 80 став два е наведено

## Член 80

## Тутун за пушење и други тутунски производи

(2) Тутунот за пушење се смета за фино сецкан тутун за виткање на цигари ако повеќе од 25% од тежината на тутунските парчиња имаат ширина помала од 1,5 мм.

Предлог наместо: помала од 1,5 мм, треба да стои: поголема од 2 мм.

Фракциите под 1,5 мм во тутунската струка се сметаат како тутунска прашина и преставуваат отпадок кој не е погоден за консумација-пушење. Значи за тутунот за рачно виткање биде стварно тутун за рачно виткање фракциониот состав треба да биде поволен, односно да преовладуваат фракциите поголеми од 2 мм, а не помали од 1,5 мм. Ако преовладуваат ситните фракции и прашина тутунот не ќе може да се витка.

За ова постои и посебен метод за определување каде се користи сет од сита со различен пречник на отворите.

Како стандардни се користат сита со дијаметар на отворите од 5,0 mm, 3,14 mm, 2,0 mm, 1,0 mm, 0,5 mm и дно во кое се собира правот. Фракциите кои се задржани на ситата со дијаметар на отворите од 5,0 mm, 3,14 mm, 2,0 mm и 1,0 mm се позитивни фракции и ја карактеризираат влакнетоста на тутунот, а фракциите од 0,5 mm до 1 mm и под 0,5 mm се негативни фракции. Фракција од 0,5 mm до 1 mm се ситни тутунски откршоци, а фракцијата под 0,5 mm е прашина кои во тутунската индустрија не се користат се отфрлаат. Квалитетните тутуни треба да имаат влакнетост поголема од 80 % (фракцијата од 5 mm да учествува со над 60 %) и содржина на прав до 3 %.

Бидејќи претходно напоменавме дека пурите и цигарилосите не се исти по тип тутунски производи треба соодветно да има и разлика во нивната акциза. За пурите повисока, за цигарилосите пониска.

Се предлага измена во членот 85 став два:

## Член 85

## Акциза на пури, цигарилоси, тутун за пушење и други тутунски производи

(2) Акцизата на цигарилоси од член 79 од овој закон, изнесува 11,00 ден. по парче и 0% од малопродажната цена.

**Членот 88 кој носи наслов:**

Пакување и продажба на тутунски производи да се преименува во Продажба на тутунски производи.

**Образложение:** Членот третира проблематика за продажба, но не и начинот на пакување.

Начинот на пакување на тутунските производи (изглед, форма, број) е опсежно дефиниран во постоечкиот Закон за тутун и тутунски производи.

**Дополна член 92 став два со алинеја 3:**

## Член 92

## Акцизна основица и износ на акциза на енергенти и електрична енергија

2) за гасно масло од тарифните ознаки 2710 19 43 00, 2710 19 46 00, 2710 19 47 00, 2710 19 48 00, 2710 20 11 00, 2710 20 15 00, 2710 20 17 00 и 2710 20 19 00:

-како гориво за употреба во земјоделие = 0,000 денари по литар за сите субјекти кои се регистрирани во единствениот регистар на земјоделски стопанства (ЕРЗС) согласно Законот за земјоделство и рурален развој и кои располагаат со обработлива површина до 10 ха;

**Образложение: Да се потпомогнат ситните земјоделци. Нефукционалност на Законот за консолидација на земјоделското земјиште.**

**Taбeлa 1.-Bкупно расположлово земјиште по индивидуални стопанства и просечна големина на расположливата површина во 2007 година[[1]](#footnote-1)**



 Од изнесените податоци може да се види дека бројот на индивидуални земјоделски стопанства изнесува 192378 и сите тие располагаат со просечна површина од 1,67 ха. Ако се направи анализа по големина на потвршината, тогаш се добива крајно неповолна големина на расположливото земјиште. Од нив 43,41 % располагаат со ситен посед со големина од до 0,50 ха, 20,06 % располагаат со површини од 0,5-1 ха и 26,21 % располагаат со површини од 1-3 ха. Значи се работи за ситен посед. Исто така голем проблем преставува и одвоеноста-расцепканоста на површините. Малите површини кои се распоредени на различна оддалеченост од стопанството предизвикуваат и големи материјални трошоци за гориво и губиток на време. Според истите податоци бројот на одвоени делови-расцепканост е неповолен. Расцепканоста најголема индивидуалните стопанства каде големина на поседот е од 1-3 ха, а потоа следат поседите со големина до 0,5 ха.

 Економската големината и дистрибуцијата по големина на расположливата површина на стопанствата ни укажува дека земјишниот посед е во суштина е мал, а од искуство е познатото дека на мали површини механизацијата не е од голема корист и затоа не се применуваат вообичаените, а не па современите агротехнички мерки за производството на културите. Исто така, индивидуалните производителите со цел да ги намалат трошоците за производство, се принудени да штедат на обработка на почвата, на вештачките ѓубрива, средствата за заштита и итн (главно штедење на гориво). Затоа се добива мал и неквалитетен принос, на што ако се додадат и ниските откупни цени, произлегува дека и сегашните субвенции не се доволни за обезбедување на минимален приход на земјоделските стопанства. Од друга страна при започнувањето на откупот, за било која култура, со исклучок на тутунот, преработувачите секогаш и во секоја прилика тврдат дека суровините од странство се со пониска цена, се поквалитетни што донекаде е точно и ги избегнуваат домашните суровини. Ова создава ситуација на магепсан круг на бесперспективност од кој фармерите не можат да излезат. Кон оваа состојба придонес дава и државата која со различни меѓународни договори дозволува увоз без царина и без квота на секави суровини од растенија и ги остава без заштита домашните производители-фармери. Како мала земја и со ограничени природни ресурси за индустриски култури (мали и малку погодни површини, не многу плодна почва, недостаток на вода-суша, скапо гориво и енергенси) би требало да имаме одредена заштита на државно ниво во доменот на земјоделските култури.

Во членот 118 став 1, точка 14 е наведено:

**Член 118**

**(прекршоци поврзани со неплаќање на акцизен долг и со одземање на добра)**

1. Глоба во износ од 15.000 евра во денарска противвредност ќе му се изрече за сторен прекршок на даночниот обврзник правно лице и трговец поединец, ако:

14) продава тутунски производи спротивно на член (член 88 ставови (3) и (4));

Во членот 88 ставовите гласат:

 (3) Продавачот е должен да ги продава тутунските производи во затворено малопродажно пакување со неоштетена акцизна марка.

 (4) По исклучок од став (3) од овој член, дозволена е продажба на пури на крајниот потрошувач како единечен производ само ако истиот е обележан со акцизна марка.

**Образложение:** Глобата е преголема за овој тип на прекршок. Произлегува дека ако една пура која во малопродажба чини 200,00 ден, биде продадена надвор од малопродажното пакување и без акцизна маркичка глобата да изнесува 15.000 евра.

**Предлог:** за овој тип на прекршоци таа да се намали на 1500,00 евра.

Претседател на работната група за изработка на Предлог Закон за тутун, тутунски и сродни производи.

д-р Златко Арсов, редовен професор

КАТЕДРА ЗА СПЕЦИЈАЛНО ПОЛЕДЕЛСТВО И ТУТУН

ФАКУЛТЕТ ЗА ЗЕМЈОДЕЛСКИ НАУКИ И ХРАНА

УНИВЕРЗИТЕТ „Св КИРИЛ И МЕТОДИЈ-СКОПЈЕ

16-та Македонска Бригада бр. 3, Скопје, ПФ.297

1000 Скопје, Република Македонија

1. Извор: ДЗС. Попис на земјоделството 2007, книга III, стр. 28. Пресметките во проценти се наши. [↑](#footnote-ref-1)